།པདྨ་རཱ་གའི་རང་བཞིན་ཏེ། །ཕྱེ་བས་བཅུ་དྲུག་གསུམ་དང་གཉིས། །འདི་དག་རྒྱན་གྱི་ཡན་ལག་ཡིན། །རྒྱུ་ནི་འབར་བ་ཙིཏྟ་བརྒྱད། །རྒྱུ་རྐྱེན་ཡན་ལག་སྦྱོར་བ་ཡིས། །རྩ་བ་གསུམ་དང་ཡན་ལག་རྣམས། །མ་ལུས་དེ་དག་འབྱུང་བར་འགྱུར། །དེ་ནི་ཕྱོགས་བཞི་སྦྱོར་བ་སྟེ། །འདི་ནི་ལུས་ལ་སྦྱོར་བ་ནི། །རྫོགས་པའི་རིམ་པའི་དཀྱིལ་འཁོར་ཉིད། །དམིགས་པ་གསུམ་གྱིས་བསྡུ་བྱས་ལ། །མི་དམིགས་གསུམ་གྱིས་ལུས་ལ་བསྡུ། །ཁམས་གསུམ་བདག་ཉིད་གཅིག་པུ་ལ། །རྫོགས་པའི་དཀྱིལ་འཁོར་ལུས་ལ་བསྡུ། །བདག་ཉིད་ནམ་མཁའི་ལུས་སུ་བྱ། །རྣམ་པ་འདོད་པའི་ལས་དང་སྦྱར། །མཚན་ཉིད་ཆུ་ཡི་ཟླ་བ་བཞིན། །ཁྱབ་པ་དངོས་མེད་ཡི་གེ་བདག །ཨཱ་ལི་ཀཱ་ལི་གཡས་གཡོན་ན། །ཐིག་ལེ་ཁ་ཟེག་གྱེན་དུ་རྒྱུ། །འབབ་པ་ཟ་བ་རླུང་སྦུབས་ཅན། །འབབ་པ་ཐེམ་པའི་སྟེང་འོག་སྒྲ། །རྗེས་སུ་མཐུན་པའི་དོན་སྟོན་སྒྲ། །བསྡུ་བས་ཐིག་ལེ་རླུང་ཅན་ཡིན། །དབུས་ཀྱི་རྒྱུ་བ་ཐིག་ལེ་སྒྲ། །གོང་གི་ཕྲེང་བ་དེ་བཞིན་ཐིམ། །གཅིག་དང་གཉིས་སུ་རིམ་གྱིས་རྒྱུ། །ཀུན་གྱི་རྒྱུ་བ་རྒྱུན་ཞུགས་ན། །སྒྲ་བསྟན་པ་ཡིན་དོན་རྣམས་ཀུན། །རྟག་ཏུ་ཡེ་ཤེས་ཆོས་ཀྱི་གསུངས། །འབབ་པ་ཀུ་རུ་བ་ཡི་ཚུལ། །མགྱོགས་པའི་ཆུ་ཡང་གཟར་པོ་གཉིས། །ཐབས་ཀྱིས་འབབ་པ་གཅིག་བྱས་ན། །ཇི་ལྟར་འདོད་པའི་གཟུགས་འབྱུང་སྟེ། །སྐུ་གསུང་མཚོན་པའི་གསུང་ཡང་འབྱུང་། །མངོན་ཤེས་རིག་པའི་གསུངས་ཡང་འབྱུང་། །ཁས་གསུམ་བསྡུ་བའི་གསུང་ཡང་འབྱུང་། །འཁོར་ལོ་མ་ལུས་ཡི་གེའི་བདག །ཀུན་ཀྱང་རྫོགས་པའི་གསུང་དང་ལྡན། །མགྲིན་པའི་འཁོར་ལོ་ཐིག་ལེ་བརྒྱད། །ལོ་མ་ཡི་གེ་བརྒྱད་དང་ལྡན། །ཨ་ཀ་ཙ་དང་དེའི་གཙོ་བོ་སྟེ། །འདི་ཡང་འཁོར་ལོ་ཀུན་གྱི་བདག །ཁྱད་པར་འབྱུང་དང་རྟོག་པའི་གཞི། །གསོ་བ་འཇོག་པའི་ཡི་གེ་བཞི། །བསྡུ་བ་སྤྲོ་བའི་ཡི་གེ་བཞི། །མི་འགྱུར་བསྟན་པའི་ཡེ་གེ་གསུམ། །རྒྱུ་བ་གསལ་བའི་ཡི་གེ་ལྔ། །མཚན་མ་འཛིན་པའི་ཡི་གེ་དྲུག །དེ་ལ་སོག་པ་དེ་བཞིན་ཤེས། །རྩ་བའི་ཐིག་ལེ་བརྒྱད་དང་ལྡན། །འཕེན་པ་རླུང་གི་སྦྱོར་བ་བརྒྱད། །དབང་པོ་སྒོ་དང་འབྲེལ་བར་བྱེད། །དེ་ལ་ཐབས་ཀྱི་སྦྱོར་བ་བྱའོ། །ཉེ་བར་སྦྱོར་བའང་འདི་ཡིན་ཏེ། །སྙིང་ནི་མྱ་ངན་བྲལ་བའི་ཁམས། །སྤྲུལ་པ་གཟུགས་ཁམས་སྡུག་བསྔལ་ཡིན། །མགྲིན་པ་འདོད་པའི་ཁམས་ཡིན་ཏེ། །བདེ་བ་ཆེན་པོ་གཟུགས་མེད་ཁམས། །རང་ལུས་ཁམས་གསུམ་བདག་ཉིད་དེ། །སྙིང་པོ་མྱ་ངན་བྲལ་བའི་ཁམས། །མི་ཤིག་ཐིག་ལེའི་ང་རྒྱལ་ཉིད། །ཆོས་དང་མཚམས་པའི་རྣམ་པ་ཉིད། །རང་གི་ཐིག་ལེར་བསྒོམ་པའི་བྱའོ། །ཀུན་གྱི་རང་བཞིན་བདག་ཉིད་ཅན། །ང་རྒྱལ་མེད་པའི་ལུས་སུ་བསྒོམ། །འདི་དམིགས་པ་ཡི་རིམ་པ་ནི། །འདོད་པ་ཅན་ལ་བདེ་བའི་ལུས། །གཏི་མུག་ཅན་ལ་གཟུགས་ཉིད་དོ། །ང་རྒྱལ་ཅན་ལ་སྒྲ་ཉིད་དོ། །ཞེ་སྡང་ཅན་ལ་སོ་ཏོས་བྱ། །རྒྱུ་བ་མེད་ལ་རིག་པས་བྱ། །དམན་པའི་བློ་ལ་གོམས་པས་བྱ། །དེ་ནི་རྒྱུ་བའི་རིམ་པ་སྟེ། །རྟོག་པ་རླུང་དང་དངས་གཉིས་དབྱེ། །བདག་ཉིད་མྱུ་གུ་སེམས་དཔའི་སྐུ། །འདོད་པའི་ལུས་ལ་བརྟན་པར་བསྡུ། །སྐུ་ཡི་རྣམ་པ་ཡན་ལག་རྒྱན། །སྙིང་གི་ནང་དུ་མཎྜལ་ལ། །ཡན་ལག་ཚད་དཔག་མེད་པ་བསྒོམ། །དེ་ནས་ཁམས་གསུམ་འཁོར་ལོའི་བདག །དེ་ཉིད་གསལ་བར་བསྒོམ་བྱ་ཞིང་། །རྐྱེན་གྱིས་གསལ་བ་ཉིད་དུ་བྱ། །གནས་པ་སྲོག་དང་རྒྱུ་བ་རླུང་། །དྲན་པའི་སེམས་ཀྱིས་བརྟགས་བྱས་ཏེ། །ཡེ་ཤེས་སྦུབས་སུ་བཞགས་པར་བྱ། །འཕེན་པའི་ཡུ་བ་འདི་ཡིས་བཟུང་། །རྒྱ་ལོང་གཞུ་ཡིས་བཀང་བྱས་ཏེ། །འགངས་པ་དང་ལ་གཅིག་ཉེས་བྲིད། །དེས་ན་ཡང་ཐིག་ཁ་ཡི་རྩེ། །དེ་བཞིན་ནུ་མ་གཉིས་བར་པ། །འདབ་མ་ས་གཉིས་སྦྱོར་བའི་ལམ། །རྒྱུ་བ་གཅིག་ནས་ཐིག་ལེའི་སྒོ། །དེ་ནས་འཁྱིལ་ཞིང་པདྨའི་ནང་། །གནས་ཆེན་བརྒྱུད་པའི་གནས་སུའང་འབྱུང་། །དེ་ལྟར་སྦྱོར་བའི་རིམ་པར་བྱ། །ཐ་མར་ཐིག་ལེ་འཁྱིལ་ཞིང་གཡོ། །དེ་རྗེས་གཡོ་བ་མེད་པར་གནས། །རྩ་བའི་ཏིང་འཛིན་བདེ་བའི་ལམ། །ཁས་ཀྱི་གཟུང་བར་རྒྱབ་གདབ་བོ། །དེ་ཡང་སྣང་བའི་རིམ་པ་སྟེ། །ཐུང་ངུ་མ་ཡིན་རིང་པོ་མིན། །ཐུགས་ཀྱི་ཧཱུྃ་གིས་མཚམས་སྦྱར་ཏེ། །རྩ་བ་དགྱེ་ཞིང་ལོ་མ་རྒུ། །འདབ་མའི་མེ་ཏོག་གྱེན་དུ་སྦྱིན། །དབུགས་ཀྱི་འཕེན་པས་བདེ་བ་ཞུགས། །སིམ་པའི་རྣལ་འབྱོར་དེ་ཉིད་ཐོབ། །ཡེ་ཤེས་རླུང་གིས་ཆུ་ཡིས་བཀྲུ། །ཡེ་ཤེས་དགུག་པའི་ལས་བྱས་ནས། །བདེ་བའི་གནས་སུ་བདེ་བ་གཞུག །ཐུང་ངུ་ཧཱུྃ་གིས་མཚམས་སྦྱར་ཏེ། །གསུང་གི་སྦུད་པ་སྦུབས་ནས་བྱུང་། །བདེ་བའི་སྒོ་རྣམས་དབྱེ་ཞིང་གསལ། །རྡོ་རྗེ་ནུ་མ་གདབ་ཅིང་གཞིབ། །ལུས་ཀྱི་རོ་དང་གེ་བའི་སྒོ། །དེ་ཡི་རྣམ་པ་དེ་ལས་མྱོང་། །ལུས་ལས་འཕྲོས་པའི་འོད་ཟེར་ཉིད། །ཁམས་གསུམ་མ་ལུས་ཧཱུྃ་བསྡུས་ཏེ། །ལུས་ཅན་ས་བོན་ཐིག་ལེར་བབས། །བརྗོད་པའི་ཐིག་ལེ་མཚམས་སྦྱར་ནས། །དེ་ཡིས་རྡོ་རྗེ་གསུང་དུ་བརྗོད། །དེ་ཉིད་ལུས་དང་མཚམས་སྦྱར་ཏེ། །བདེ་བའི་འཁོར་ལོ་རྒྱ་ཡིས་གདབ། །ཧཱུྃ་གི་ལུས་པའི་འོད་ཟེར་ཉིད། །ཁམས་གསུམ་མ་ལུས་དབུགས་སྡུད་དེ། །ཐུང་ངུ་ཧཱུྃ་གིས་མཚམས་སྦྱར་ཏེ ། །བདེ་བའི་ཡེ་ཤེས་འོད་ཟེར་ཏེ། །མ་བཅོས་རིག་པའི་དབང་ཕྱུག་སྐུ། །རྣམ་པ་འཇའ་ཡི་འོད་དང་འདྲ། །རང་བཞིན་ཁྱབ་པ་ཆུ་ཟླ་བཞིན། །རྣམ་དག་གཡོ་བ་མེད་པའི་རླུང་། །མཛད་པའི་ལས་ཀྱང་དེ་བཞིན་རྫོགས། །ཧཱུྃ་ཉིད་རིང་པོས་མཚམས་སྦྱོར་ཏེ། །དབུགས་ཀྱི་རྒྱུ་བ་ལྔ་གཉིས་གཅིག །ལ་དུབ་མ་ཡིན་རངས་པ་མིན། །མགྱོགས་པ་མ་ཡིན་བུལ་བ་མིན། །འཇམ་པ་མ་ཡིན་དྲག་པོ་མིན། །འདི་ནི་སྦྱོར་བ་བདེ་བའི་དུས། །ཧཱུྃ་ཉིད་རིང་པོ་ཞེས་བྱའོ། །འབྱུང་བཞིའི་དཀྱིལ་འཁོར་ལ་གནས་ནས། །རྒྱུ་བ་སྙིང་པོར་འཁོར་ལོར་རྒྱུ། །གང་ལ་འདིས་ནི་དེ་ཉིད་བྱ། །དེ་ལ་ཡོད་དེ་དེ་རྫོགས་འབྱུང་། །གཞན་དུ་དྲག་པོ་ཧཱུྃ་རིང་ཉིད། །བདེ་བ་ཆེན་པོ་གནས་སུ་རྒྱུ། །ལུས་ལ་དྲན་པའི་འཁོར་ལོ་བཅའ། །བཅུ་ཕྲག་བཅུ་དང་དེ་བཞིན་དགུ། །འདུས་པ་ཡན་ལག་རྒྱུ་བྱེད་པ། །དེ་ནི་དྲག་པོའི་སྦྱོར་ཞེས་བྱ། །གསུམ་གཉིས་དེ་བཞིན་ལྔ་ཡི་བར། །བདེ་བའི་འཁོར་ལོ་མཚམས་སྦྱར་བས། །དེ་ནི་འཇམ་པའི་ཧཱུྃ་རིང་སྟེ། །དེ་དག་རྒྱུ་བའི་རིམ་པར་བྱའོ། །དེ་ནས་མཚམས་ཀྱི་རིམས་ཤེས་ཏེ། །གང་ལས་བྱུང་བའི་རྣམ་བྱུང་བ། །རྣམས་པར་རྒྱུ་བའི་ཡོན་ཏན་འབྱུང་། །སྦྱང་དང་དགུག་པའི་དུས་ཀྱིས་བྱ། །བདེ་བ་སྙིང་གི་འཁོར་ལོ་ལས། །དབང་ཕྱུང་ཆེན་པོའི་འདོད་འབྱུང་སྟེ། །མ་ཧཱ་དེ་བའི་ནོར་བུ་བཞིན། །སྤྲས་ནས་རིང་པོ་ཧཱུྃ་གྲངས་ཏེ། །རྗེས་སུ་མཐུན་པའི་རྒྱུ་བས་ཐིམ། །འོད་ཟེར་སྣ་ལྔའི་ཡེ་ཤེས་འབར། །འཕྲོས་ནས་ཁམས་གསུམ་མ་ལུས་པའི། །ས་བོན་སྡུས་ནས་རང་གི་གཤང་ལམ་ནས། །འཇུག་པ་ལྟེ་བའི་གནས་སུ་དྲངས། །ལྟེ་བ་འོད་ཀྱི་ཕྱིར་བསྡུས་ཏེ། །སོ་སོའི་ས་བོན་གནས་སུ་བསྡུ། །ཐིག་ལེ་གསང་བའི་འོད་དུ་རྒྱུ། །ཡེ་ཤེས་རྡོ་རྗེའི་འོད་དུ་འཁྱིལ། །སྦུབས་ཀྱི་ས་བོན་འཁོར་ལོར་འབར། །སྐུ་ཡི་བཅུད་བསྡུས་འོད་ཀྱི་ལམ། །བཞི་འདུས་ལྔ་བཞི་དྲུག་གཅིག་འགྱུར། །བརྒྱུད་པའི་རིམ་པས་དྲུག་ལམ་བཞི། །འདུ་བ་ཉིད་ནི་འབར་བ་སྟེ། །ས་གསུམ་རིམ་པའི་སྒོ་ལ་བཞུགས། །དབང་ཕྱུག་རྒྱལ་པོ་རྒྱན་གྱིས་བརྒྱན། །དེ་ནི་ངག་གི་དབང་ཕྱུག་ཡིན། །གཉིས་བསྡུས་ཧཱུྃ་གིས་མཚམས་སྦྱར་བས། །ཨ་གསུམ་འདུས་པའི་ཐིག་ལེ་གཅིག །འདི་ན་སྦྱོར་བ་གསུམ་འདུས་པའི། །ཡི་གེ་ཀུན་འདུས་གང་གི་ལམ། །ཆད་པའི་གསུང་གི་ཐིགས་པ་ཡིན། །མུན་པར་མར་མེས་སེལ་བ་བཞིན། །གཉིས་བསྡུས་ཐིག་ལེ་གཅིག་གིས་ངང་། །འདི་ནི་ངག་གི་རྡོ་རྗེ་ཡིན། །དེ་ནས་ངག་གི་དབང་ཕྱུག་དེས། །སེམས་ཀྱི་ཡོན་ཏན་རྫོགས་བྱས་ཏེ། །ཕྱི་ནང་བྲལ་བའི་མངོན་ཤེས་ཏེ། །བདག་གི་གསུང་གི་འཁོར་ལོ་ཅན། །གཅིག་དང་གཉིས་དང་གསུམ་དང་བཞི། །དེ་བཞིན་གསུམ་ཉིད་གསུམ་དང་ལྡན། །གཅིག་ནི་ལྔ་ཡི་བདག་ཉིད་ཅན། །འཕེན་པ་གསུམ་གྱིས་དེ་དག་འཕེན། །ཆོས་ཉིད་མི་གཡོའི་རྩ་ཉིད་ལ། །ཡི་གེ་ཨ་ཡི་ཐིག་ལེ་གནས། །ཀུན་གཞི་མི་གཡོ་རིག་པ་ཉིད། །རྟོག་པ་གཉིས་དང་ལྷན་ཅིག་ལ། །ཡི་གེ་ཨ་ནི་འོད་ཀྱིས་བསྡུས། །རང་བཞིན་འདུས་པའི་ཡན་ལག་ལ། །མི་གཙང་སྡིག་པའི་ལུས་ཐམས་ཅད། །མ་ལུས་ཀུན་ནས་ཨ་ལ་ཐིམ། །རྟོག་པ་གཉིས་དང་ལྷན་ཅིག་པ། །ཨ་ཉིད་མར་མེའི་གཟུགས་སུ་འབར། །མ་ལུས་རང་གི་གཟུགས་སུ་འབར། །ལུས་ཀྱི་རྫུ་འཕྲུལ་ཆེན་པོ་ཐོབ། །ཐིག་ལེ་སྒྲ་དབྱངས་མ་ལུས་པ། །འོད་ཀྱིས་དྲངས་ལ་ཨཾ་ལ་ཐིམ། །འཇིག་རྟེན་འཇུག་རྟེན་འདས་པའི་སྒྲ། །མ་ལུས་ཐིག་ལེ་རང་འབར་གཟུགས། །འཛིན་པའི་རྟོག་པ་མ་ལུས་པ། །ས་བོན་གསུམ་སོགས་དངོས་གཞི་ཅན། །མ་ལུས་ཡེ་ཤེས་རང་འབར་གཟུགས། །འདི་དག་སྐུ་གསུམ་འཁོར་ལོ་ཅན། །ནམ་མཁའི་ཁམས་ལྟར་མཉམ་གནས་པའི། །མངོན་ཤེས་རིག་པའི་རྒྱལ་པོ་ཆེ། །རྡོ་རྗེ་རིག་པ་འཛིན་པའི་རྩ། །ཐིག་ལེ་མི་གཡོ་དབུས་མིག་ཅན། །ཡི་གེ་ཨ་ཡི་རང་བཞིན་ཅན། །ཡ་དལ་འབུབ་པའི་རྩ་དྲུག་བསྡུ། །རྗེས་སུ་མཐུན་པའི་ཐིག་ལེར་གཞུག །དབང་པོ་མོས་པའི་རྗེས་སུ་རྒྱུའོ། །ཡེ་ཤེས་རྒྱུ་ཡི་བྱེ་བྲག་རྣམས། །རྣམ་གྲངས་ཤེས་པའི་མངོན་ཤེས་ཡིན། །བི་ག་པ་རའི་རྩ་ཉིད་ལ། །ཉོན་མོངས་རྣམ་ཤེས་རྟོག་པའི་བདག །ས་བོན་ཡི་གེ་ཤ་ཉིད་དོ། །བསྡུ་སྦྱོར་རིམ་པའི་ཡན་ལག་རྣམས། །སྔ་མ་བཞིན་དེར་དེ་འགྲེལ་པའི། །དགའ་བྱེད་དག་དང་ལུམ་པའི་རྩ། །དེ་དག་ཀུན་ཀྱང་རིམ་པས་བསྡུ། །རིག་གསུམ་འདུས་པའི་སྒོ་ནས་འཇུག །རྗེས་སུ་དྲན་པའི་སྔོན་རྗེས་འཇུག །དེ་བཞིན་རྩ་བར་རང་རྒྱུད་ལས། །འཕྲོས་པ་རྩ་བྱེ་རྩ་ཅན་དང་། །རུས་པའི་ཁུ་བ་ཅན་དག་དང་། །སུགྨེལ་སྦུབས་འདྲ་རུས་སྟོབས་ཅན། །ལྔ་ནི་རྒྱུ་ཡི་ཡུལ་ཅན་དེ། །ས་བོན་ལྔ་ཡང་དེ་བཞིན་དུ། །ཀ་ཙ་ཊ་དང་ཏ་པ་དེ། །མིག་དང་རྣ་བ་སྣ་དང་ལྕེ། །ལུས་དང་དེ་བཞིན་རིམ་པ་བཞིན། །དེ་བཞི་ཡ་ལད་པ་ཡི་རྩ། །དྲུག་ནས་འབབ་པ་ཡུལ་མ་ཡིན། །ཁ་དོག་ལྡན་པའི་དབྱིངས་མིག་ཅན། །ལུས་ནི་མིག་གི་དབང་པོར་འབྲེལ། །སྒྲ་དབྱངས་ངོ་བོ་ཉ་བཞུག་གཉིས། །བཅུ་དྲུག་གཉིས་འདུས་ཐིག་ལེ་ཅན། །སྒྲ་སྦྱོར་ཐིག་ལེ་རིམ་གསུམ་པོ། །མེ་ལོང་བརྩེགས་པའི་ཚུལ་དུ་གནས། །དེ་ནི་རྣ་བའི་དབང་པོར་འབྲེལ། །སྣང་བ་དྲ་ཡི་འོད་འདུས་པ། །ཁབ་མིག་ཅན་གྱི་སྣ་ནས་དྲངས་། །ར་ག་བ་སྟེ་ཁ་མའི་མགོ། །དེ་བཞིན་སྣ་ཡི་དབང་པོར་འབྲེལ། །དེ་བཞིན་ཀ་མ་རུ་ཡི་རྩ། །རྐན་དང་གསུམ་དུ་འདུས་པ་ཡིན། །རོ་དྲུག་འདུས་པའི་ཐིག་ལེ་ཆེ། །ཟླ་བ་ཚེས་པའི་གཟུགས་ཅན་ཏེ། །དེ་བཞིན་ལྕེ་ཡི་དབང་པོར་འབྲེལ། །རྩ་གསུམ་འདུས་པའི་ཡ་བག་ཅན། །འཁོར་ལོ་གསུམ་ནས་འདུས་པ་ཡི། །འབྱོར་ལྡན་འདུས་པའི་ལྟེ་བ་ཅན། །དེ་ནི་ཁྱབ་པ་གསུམ་གྱི་སྒོ་ན་གནས། །འདི་ནི་ཉི་མའི་འོད་བཞིན་ནོ། །ཀུན་ཀྱང་འདུ་བའི་ཡོད་པའི་གླིང་། །བྷ་ག་ཡངས་པའི་མཁའ་དང་ལྡན། །འདི་དག་རིམ་པ་སྔ་མ་བཞིན། །དྲི་མ་སྦྱངས་ན་འོད་བསྡུས་ཏེ། །ཐིག་ལེ་ཡི་གེ་རྒྱུ་བ་ཅན། །ཐིམ་ནས་ཡེ་ཤེས་རང་འབར་སྐྱེ། །ཀུན་ཀྱང་བདེ་བའི་ལམ་ནས་བཅུག །སོ་སོར་གསལ་ནས་རྒྱུ་བ་བསྡུས། །རིམ་པ་གཞན་དང་ལྡན་པ་ཡིས། །ཅིག་ཀྱང་ཀུན་གྱི་མངོན་ཤེས་ལྡན། །བདེ་བའི་རླུང་གིས་བསྡུས་གཟུང་པ། །འཇུག་པའི་ལས་དང་རྒྱུ་བའི་རིམ། །དུས་དང་གནས་སུ་ཤེས་པ་ནི། །ཡེ་ཤེས་ཆེན་པོའི་མངོན་ཤེས་ཡིན། །དེ་བཞིན་བདེ་བའི་ཡེ་ཤེས་རླུང་། །ཡེ་ཤེས་རང་འབར་ཉིད་དུ་ཐིམ། །སོ་སོའི་སྒོ་ནས་འོད་དུ་འབར། །རིམ་དང་རིམ་གྱིས་ཕྱིར་ཞིང་བརླབས། །སྣང་བ་སྣོད་བཅུད་གཅིག་ཏུ་བསྡུ། །ཚད་གསུམ་དགའ་བའི་གྲོ་བྱུང་ན། །ཕྱི་ནང་བྲལ་བའི་ཡེ་ཤེས་ཡིན། །འདི་ནི་ཡོན་ཏན་ཀུན་ལྡན་པའི། །ཡོན་ཏན་རྫོགས་པའི་ཡེ་ཤེས་ཡིན། །གང་ཞིག་གང་ལ་དེ་མེད་པའི། །དེ་ཉིད་དེ་ལྡན་དེ་རྒྱུ་ཅན། །དེ་ལ་རིན་ཆེན་སྦྱིན་མི་བྱ། །དེ་ལ་དེ་སྦྱིན་དེ་རུ་འགྱུར། །འདི་ནི་སྐལ་ལྡན་རིགས་ཀྱི་བུ། །རིན་ཆེན་གཏེར་ལྡན་རྒྱ་མཚོའི་ནོར། །ལམ་ཚོམ་རྒྱུ་ཡི་དོན་གྲུབ་པ། །རྒྱ་མཚོའི་ཁྲི་ལ་འདུག་ནས་ཀྱང་། །འཁོར་ལོ་ལག་པར་ཐོགས་ནས་ནི། །བདུད་རྩི་ཁོང་དུ་འཐུང་ནས་དུག་གི་ཟིལ་པ་ཉབ། ཁམས་གསུམ་དབང་དུ་བསྡུས་ནས་ལབ་པ་ཡུལ་དུ་བྱེད། རང་ལུས་མིག་གིས་གང་ནས་མིག་གཅིག་བྱ་ར་གཏོང་། །འདི་ནི་སྐྱེ་རྒུའི་བདག་པོ་སྟེ། །འདི་ལ་རིན་ཆེན་ཡུ་བ་གཏད། །བདག་གི་རིན་ཆེན་བསྙེན་ནས་འཐུང་། །མཆོད་དང་སྦྱོར་བ་རིམ་པ་ཡིས། །སྤྱི་བོས་ལེན་དང་སྙིང་ལ་དགོད། །གོས་ལྡན་ལུས་ཀྱི་ཤེས་རབ་མིག །སྐལ་ལྡན་རྣམས་དང་འཕྲད་གྱུར་ཅིག །སྒྱུ་འཕྲུལ་འཇམ་པའི་ཐིགས་པ་སློབ་དཔོན་བི་མ་ལ་མི་ཏྲས་མཛད་པ་རྫོགས།། །།